Geen weermaglid nog vervolg vir Collins Khosa se doodCollins Khosa. (Foto: Facebook) Geen weermaglid is nog vervolg in verband met die dood van Collins Khosa van Alexandra in Johannesburg aan die begin van die landwye inperking nie. Dit blyk uit die antwoord van Nosiviwe Mapisa-Nqakula, minister van verdediging, op ŉ parlementêre vraag deur die DA-LP Kobus Marais. Khosa is op 10 April verlede jaar dood toe weermaglede, asook lede van die polisie en metropolisie, by die gesin se huis ingekom en hulle daarvan beskuldig het dat hulle die afsonderingsregulasies oortree het. Khosa is glo erg aangerand en is later die aand dood. Die weermaglede het beweer hy het hulle geskel, maar dit is deur alle burgerlike getuies ontken. Nietemin het die weermag, in ŉ verhoor waar slegs die aangeklaagde weermaglede getuig het en geen inset van ander ooggetuies gevra, bekom of oorweeg is nie, die weermaglede onskuldig aan enige wangedrag bevind. Khosa se dood het die kapstok geword waaraan groeiende burgerlike ontevredenheid oor die veiligheidsmagte se oordadige hardhandigheid in die toepassing van inperkingsmaatreëls gehang is. Verskeie organisasies het sedertdien klagtes teen weermaglede ingedien, om ŉ toesmeerdery te probeer verhoed, maar die hantering van die klagtes blyk bitter stadig te vorder. In haar antwoord aan Marais hieroor het die minister erken geen verdere ondersoek na die kwessie is sedert Junie verlede jaar deur die weermag onderneem nie. Mapisa-Nqakula het gesê hoewel sy in Junie aangekondig het die saak is vir ondersoek terugverwys na die hoof van die weermag, genl. Solly Shoke, vir moontlike heropening van die ondersoek, is geen ondersoek toe heropen nie. Die weermag het volgens haar ook geen planne om die ondersoek te heropen nie. ŉ Kriminele ondersoek deur die polisie is egter afgehandel. Die dossier is by die Gautengse direkteur van openbare vervolging ingehandig, wat nou moet besluit of vervolging moet plaasvind. Die militêre ombudsman het ook ŉ verslag oor die gebeure saamgestel. Dis al in Augustus aan Mapisa-Nqakula oorhandig en aan die nasionale vervolgingsgesag verskaf. Die weermagombudsman het bevind die weermaglede wat betrokke was by Khosa se dood het onbehoorlik en onregmatig opgetree.